KOMISIJOS DIREKTYVA 2004/104/EB
2004 m. spalio 14 d.
derinanti su technikos pažanga Tarybos direktyvą 72/245/EEB dėl transporto priemonių radijo trukdžių (elektromagnetinio suderinamumo) ir iš dalies pataisanti Direktyvą 70/156/EEB dėl valstybių narių įstatymų, reglamentuojančių variklinių transporto priemonių ir jų priekabų tipo patvirtinimą, suderinimo
(Tekstas svarbus EEE)
EUROOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1970 m. vasario 6 d. Tarybos direktyvą 70/156/EEB dėl valstybių narių įstatymų, priimtų dėl variklinių transporto priemonių ir jų priekabų tipų patvirtinimo, derinimo (1), ypač jos 13 straipsnio 2 dalį,
atsižvelgdama į Tarybos direktyvą 72/245/EEB dėl transporto priemonių radijo trukdžių (elektromagnetinio suderinamumo) (2), ypač jos 4 straipsnį,
kadangi:
(1)
Direktyva 72/245/EEB - tai viena iš tipo patvirtinimo procedūros, kuri buvo nustatyta Direktyva 70/156/EEB, atskirųjų direktyvų.
(2)
Nuo 1995 m., kai Direktyva 72/245/EEB buvo iš dalies pakeista, variklinėse transporto priemonėse imta montuoti kur kas daugiau elektrinių ir elektroninių sudedamųjų dalių. Šios sudedamosios dalys dabar valdo ne tik užtikrinančius patogumą, informacijos ir pramogų prietaisus, bet ir tam tikras su sauga susijusias funkcijas.
(3)
Atsižvelgiant į patirtį, kuri buvo sukaupta per nuo Direktyvos 72/245/EEB dalinio pakeitimo praėjusį laiką, jau nėra būtina, kad su saugos funkcijomis nesusijusiai po pardavimo įsigyjamai įrangai būtų taikomos direktyvos, kuri specialiai skirta elektromagnetiniam suderinamumui (EMS) automobilių sektoriuje, nuostatos. Pakaktų, kad šiai įrangai 1989 m. gegužės 3 d. Tarybos direktyvoje 89/336/EEB dėl valstybių narių įstatymų, susijusių su elektromagnetiniu suderinamumu, suderinimo (3) ir 1999 m. kovo 9 d. Europos Parlamento ir Tarybos direktyvoje 1999/5/EB dėl radijo ryšio įrenginių ir telekomunikacijų galinių įrenginių bei abipusio jų atitikties pripažinimo (4) numatyta tvarka būtų išduotas atitikties pareiškimas.
(4)
EMS reikalavimus ir elektrinės bei elektroninės įrangos bandymo nuostatas nuolatos atnaujina Tarptautinis specialus radijo trukdžių komitetas (CISPR) ir Tarptautinė standartizacijos organizacija (ISO), atlikdama standartizavimo darbą. Dėl to šioje direktyvoje tikslinga nurodyti bandymo metodiką, nustatytą paskutiniuose atitinkamų standartų leidimuose.
(5)
Direktyva 72/245/EEB dėl to turėtų būti iš dalies pakeista.
(6)
Direktyvos 72/245/EEB pakeitimai turi įtakos Direktyvai 70/156/EEB. Dėl to tą direktyvą būtina atitinkamai iš dalies pakeisti.
(7)
Šioje direktyvoje numatytos priemonės atitinka Direktyva 70/156/EEB įsteigto Derinimo su technikos pažanga komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 72/245/EEB priedai pakeičiami šios direktyvos priedais.
2 straipsnis
1. Jokia valstybė narė nuo 2006 m. sausio 1 d. transporto priemonėms, sudedamosioms dalims arba atskiriesiems techniniams mazgams, atitinkantiems Direktyvos 72/245/EEB I-X prieduose nustatytas nuostatas su pakeitimais, padarytais šia direktyva, remdamasi su elektromagnetiniu suderinamumu susijusiomis priežastimis, negali:
a)
atsisakyti suteikti EB tipo patvirtinimą arba nacionalinį tipo patvirtinimą arba
b)
transporto priemones, sudedamąsias dalis arba atskiruosius techninius mazgus uždrausti registruoti, parduoti arba pradėti eksploatuoti.
2. Valstybės narės nuo 2006 m. liepos 1 d., jeigu transporto priemonė, sudedamosios dalys arba atskirasis techninis mazgas neatitinka Direktyvos 72/245/EEB I-X prieduose su pakeitimais, padarytais šia direktyva, nustatytų nuostatų, remdamosi su elektromagnetiniu suderinamumu susijusiomis priežastimis, gali:
a)
nebesuteikti EB tipo patvirtinimo ir
b)
gali atsisakyti suteikti nacionalinį tipo patvirtinimą.
3. Valstybės narės nuo 2009 m. sausio 1 d., jeigu nesilaikoma Direktyvos 72/245/EEB I-X prieduose su pakeitimais, padarytais šia direktyva, nustatytų nuostatų, remdamosi su elektromagnetiniu suderinamumu susijusiomis priežastimis:
a)
su naujomis transporto priemonėmis pagal Direktyvos 70/156/EEB nuostatas pateikiamus atitikties pažymėjimus laiko nebegaliojančiais tos direktyvos 7 straipsnio 1 dalyje numatytiems tikslams;
b)
gali atsisakyti registruoti, parduoti arba pradėti eksploatuoti naujas transporto priemones.
4. Nuo 2009 m. sausio 1 d. Direktyvos 72/245/EEB I-X prieduose su pakeitimais, padarytais šia direktyva, su elektromagnetiniu suderinamumu susijusios nuostatos sudedamosioms dalims arba atskiriesiems techniniams mazgams taikomos Direktyvos 70/156/EEB 7 straipsnio 2 dalyje nurodytiems tikslams.
3 straipsnis
Direktyva 70/156/EEB iš dalies keičiama taip:
1)
I priedas keičiamas taip:
a)
0.5 punkte įterpiama ši eilutė:
„Įgaliotojo atstovo, jei jis paskirtas, pavadinimas ir adresas:“
b)
įterpiamas šis punktas:
„12.7.
Radijo dažnių siųstuvų montavimo ir naudojimo transporto priemonėje (-ėse) lentelė, jeigu būtina (žr. I priedo 3.1.8 punktą):
Dažnių diapazonai [Hz]
Didž. išėjimo galia [W]
Antenos vieta transporto priemonėje,
Specialios montavimo ir (arba) naudojimo sąlygos
Paraiškos suteikti tipo patvirtinimą pateikėjas taip pat turi nurodyti, jeigu būtina:
1 priedėlis
Visų atitinkamų elektrinių ir (arba) elektroninių sudedamųjų dalių, kurioms taikoma ši direktyva (žr. 2.1.9 ir 2.1.10 punktus) ir kurios anksčiau nebuvo nurodytos, sąrašas (nurodoma tų sudedamųjų dalių gamyklinė (-ės) markė (-ės) ir tipas (-ai).
2 priedėlis
Elektrinių ir (arba) elektroninių sudedamųjų dalių, kurioms taikoma ši direktyva, bendrojo išdėstymo ir bendrojo elektros instaliacijos išdėstymo schemos ir (arba) brėžiniai.
3 priedėlis
Pasirinktos tipinės transporto priemonės aprašymas:
Kėbulo forma:
Vairas įrengtas kairėje arba dešinėje transporto priemonės pusėje:
Transporto priemonės bazė:
4 priedėlis
Atitinkama (-os) gamintojo arba patvirtintų ar pripažintų laboratorijų pateikta (-os) bandymo ataskaita (-os), kad būtų galima parengti tipo patvirtinimo pažymėjimą.“
2)
III priedo A skirsnio 0.5 punkte įterpiama ši eilutė:
„Įgaliotojo atstovo, jei jis paskirtas, pavadinimas ir adresas:“.
4 straipsnis
Perkėlimas į nacionalinę teisę
1. Valstybė narės ne vėliau kaip iki 2005 m. gruodžio 31 d. priima ir paskelbia įstatymus ir kitus teisės aktus, kurie įsigalioję įgyvendina šią direktyvą. Jos nedelsdamos perduoda Komisijai šių nuostatų tekstus ir tų nuostatų bei šios direktyvos koreliacijos lentelę.
Šias nuostatas jos taiko nuo 2006 m. sausio 1 d.
Valstybės narės, tvirtindamos šias nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.
5 straipsnis
Ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje.
6 straipsnis
Ši direktyva skirta valstybėms narėms.
Priimta Briuselyje, 2004 m. spalio 14 d.